ખ્રિસ્તી ધર્મમાં સર્જનની કથા સાથે ઓરિજનલ સીનની કથા જોડાયેલી છે. સ્વર્ગ સમા બગીચામાં પ્રતિબંધિત ફળ ખાવાથી ઈવ અને આદમ વચ્ચે પ્રેમ પ્રગટ્યો અને તેમાંથી મનુષ્યનો વંશવેલો ચાલ્યો. રોડ્રિગો આ સર્જનકથા સામે અગાઉ ટીકા કરી ચૂક્યાં છે. તેમણે કહેલું કે આવી તે કેવી કથા. આદમ અને ઈવે પાપ કર્યું હતું તેમ કેમ કહેવામાં આવે છે. બાળક જન્મે એટલે પાપના બોજ સાથે જ જન્મે અને પછી ખ્રિસ્તી ધર્મ સ્વીકારે એટલે કે ગોડના પુત્ર ઈશુના શરણે જાય ત્યારે જ મુક્તિ મળે તેવી કથા શા માટે? આ પ્રકારના સવાલો પણ રોડ્રિગો કરતાં આવ્યાં છે. આવી વિચિત્ર રીત કેમ, આવી વિચિત્ર સર્જન કથા કેમ એમ કહીને રોડ્રિગોએ ગોડને સ્ટુપીડ કહ્યાં હતાં. વિવાદ થયો તે પછી પણ તેમણે માફી નહોતી માગી, પણ એટલો ખુલાસો કરાયો કે વિરોધીઓના ગોડને સ્ટુપીડ કહેવામાં આવ્યાં છે. અમારા ગોડ સારા છે. એ વિવાદના થોડા વખત પછી ગયા અઠવાડિયે તેમણે ફરી નિવેદન કર્યું અને ગોડના અસ્તિત્ત્વનો પુરાવો માગ્યો તેનાથી ખ્રિસ્તી જગતમાં હલચલ છે, પણ ફિલિપિન્સમાં બહુ નવાઈની વાત નથી. રોડ્રિગો ડોનાલ્ડ ટ્રમ્પ કરતાંય માથાફરેલા શાસક મનાય છે. પણ તેમના દેશમાં લોકપ્રિય છે. તેમણે ડ્રગ્ઝના દાણચારો સામે ઝુંબેશ ઉપાડી છે તેના કારણે મધ્યમ અને ગરીબ વર્ગ રાજી થયો છે. રાબેતા મુજબ દુનિયાના બીજા લોકોએ માનવઅધિકારના નામે કકળાટ મચાવ્યો છે. ડ્રગ્ઝની હેરાફેરી કરીને યુવાનોને બરબાદ કરનારાને ગોળીએ દેવાના હોય તેવું ગરીબ પ્રજા સમજે છે અને તેથી પ્રમુખને ટેકો આપે છે. માનવઅધિકાર સંસ્થાઓ કહે છે કે આડેધડ કાર્યવાહીને કારણે કેટલાક નિર્દોષ નાગરિકો પણ માર્યા જાય છે.